รัฐบาลไทย-ข่าวทำเนียบรัฐบาล-สธ. เปิดไทม์ไลน์เบิกจ่ายค่าตอบแทนเสี่ยงภัยโควิด 2,995 ล้านบาท คาดเริ่มเบิกจ่ายเงินให้ทุกหน่วยงานได้ตั้งแต่ 29 ส.ค.นี้
วันศุกร์ที่ 11 สิงหาคม 2566
สธ. เปิดไทม์ไลน์เบิกจ่ายค่าตอบแทนเสี่ยงภัยโควิด 2,995 ล้านบาท คาดเริ่มเบิกจ่ายเงินให้ทุกหน่วยงานได้ตั้งแต่ 29 ส.ค.นี้
ปลัดกระทรวงสาธารณสุข เปิดเผยไทม์ไลน์เบิกจ่ายค่าตอบแทนเสี่ยงภัยโควิด 19 วงเงิน 2,995 ล้านบาท ให้แก่บุคลากรทางการแพทย์สายวิชาชีพและสายสนับสนุนทั้งในและนอกสังกัดกระทรวงสาธารณสุข คาดได้รับจัดสรรจากสํานักงบประมาณสัปดาห์หน้า
ปลัดกระทรวงสาธารณสุข เปิดเผยไทม์ไลน์เบิกจ่ายค่าตอบแทนเสี่ยงภัยโควิด 19 วงเงิน 2,995 ล้านบาท ให้แก่บุคลากรทางการแพทย์สายวิชาชีพและสายสนับสนุนทั้งในและนอกสังกัดกระทรวงสาธารณสุข คาดได้รับจัดสรรจากสํานักงบประมาณสัปดาห์หน้า และเริ่มกระบวนการเบิกจ่ายให้หน่วยบริการได้ตั้งแต่ 29 สิงหาคมเป็นต้นไป แล้วเสร็จภายในวันที่ 30 กันยายนนี้
วันนี้ (11 สิงหาคม 2566) นพ.โอภาส การย์กวินพงศ์ ปลัดกระทรวงสาธารณสุข กล่าวว่า หลังจากคณะรัฐมนตรี (ครม.) มีมติเมื่อวันที่ 8 สิงหาคมที่ผ่านมา เห็นชอบอนุมัติค่าตอบแทนเสี่ยงภัยจากงบกลาง วงเงิน 2,995.95 ล้านบาท เพื่อเบิกจ่ายให้แก่บุคลากรทางการแพทย์และสาธารณสุขที่ปฏิบัติภารกิจเกี่ยวข้องกับโรคโควิด 19 ทั้งสายวิชาชีพและสายสนับสนุน ทั้งในและนอกสังกัดกระทรวงสาธารณสุข ในช่วงเดือนกรกฎาคม 2564 - ครึ่งเดือนแรกของมิถุนายน 2565 กระทรวงสาธารณสุขได้กําหนดขั้นตอนและแผนการเบิกจ่ายงบประมาณดังกล่าวเพื่อให้การดําเนินการเป็นไปด้วยความรวดเร็วและเสร็จสิ้นภายในปีงบประมาณ 2566 โดยเมื่อวันที่ 9 สิงหาคมที่ผ่านมา ได้ทําหนังสือถึงสํานักงบประมาณเพื่อขอรับการจัดสรรค่าเสี่ยงภัยโควิดแล้ว คาดว่าสํานักงบประมาณจะอนุมัติและโอนเงินจัดสรรมายังสํานักงานปลัดกระทรวงสาธารณสุข ในช่วงวันที่ 9-18 สิงหาคม 2566 จากนั้นกองยุทธศาสตร์และแผนงาน จะขออนุมัติจัดสรรต่อปลัดกระทรวงสาธารณสุข และแจ้งการจัดสรรไปยังกองคลังและกองสาธารณสุขฉุกเฉิน ช่วงวันที่ 21-22 สิงหาคม 2566
นพ.โอภาสกล่าวต่อว่า ค่าตอบแทนเสี่ยงภัยในส่วนของหน่วยงานในสังกัดกระทรวงสาธารณสุข เช่น สํานักงานสาธารณสุขจังหวัด โรงพยาบาลศูนย์ โรงพยาบาลทั่วไป กองสาธารณสุขฉุกเฉิน จะเป็นหน่วยดําเนินการจัดสรรและแจ้งกองคลังโอนงบประมาณไปยังสํานักงานสาธารณสุขจังหวัดทั้ง 76 แห่ง เพื่อตรวจสอบเอกสารเบิกจ่าย ทําเรื่องขออนุมัตินายแพทย์สาธารณสุขจังหวัดและโอนค่าตอบแทนเสี่ยงภัยให้กับให้กับผู้ปฏิบัติงานโดยตรง ส่วนค่าตอบแทนเสี่ยงภัยของหน่วยงานภายนอกสังกัดกระทรวงสาธารณสุข ซึ่งมีทั้งกระทรวงการอุดมศึกษา วิทยาศาสตร์ วิจัยและนวัตกรรม (อว.) กระทรวงกลาโหม กระทรวงมหาดไทย กระทรวงยุติธรรม สํานักงานตํารวจแห่งชาติ สภากาชาดไทย และโรงพยาบาลจุฬาภรณ์ กองคลังจะเป็นหน่วยดําเนินการตรวจสอบเอกสารเบิกจ่ายและขออนุมัติปลัดกระทรวงสาธารณสุข เพื่อโอนงบประมาณไปยังผู้ปฏิบัติงานของหน่วยงานภายนอกต่อไป คาดว่าทุกหน่วยงานจะเริ่มเบิกจ่ายได้ตั้งแต่ 29 สิงหาคม 2566 เป็นต้นไป และจะเร่งรัดให้แล้วเสร็จก่อนสิ้นปีงบประมาณในวันที่ 30 กันยายน 2566 พร้อมทั้งรายงานผลการดําเนินงาน ปัญหา อุปสรรค และแนวทางแก้ไข ให้รัฐมนตรีว่าการกระทรวงสาธารณสุขและสํานักงบประมาณทราบภายใน 15 วันทําการถัดไป
"ยืนยันว่าจะพยายามเร่งรัดกระบวนการเบิกจ่ายค่าตอบแทนเสี่ยงภัยโควิด 19 ให้แก่บุคลากรทางการแพทย์และสาธารณสุข ทั้งสายวิชาชีพและสายสนับสนุน ทั้งในและนอกสังกัดกระทรวงสาธารณสุขโดยเร็วที่สุด ส่วนที่ยังค้างจ่ายในรอบการปฏิบัติงานช่วงครึ่งเดือนหลังของมิถุนายน - กันยายน 2565 ซึ่งสิ้นสุดการเป็นโรคติดต่ออันตราย จะเตรียมทําข้อเสนอขอรับการสนับสนุนในปีงบประมาณ 2567 วงเงิน 3,745 ล้านบาท ต่อ
ครม.ชุดใหม่ต่อไป" นพ.โอภาสกล่าว
***************************************** 11 สิงหาคม 2566